b'\n_START_ARTICLE_\nIztok Geister\n_START_SECTION_\n\xc5\xbdivljenjepis\n_START_PARAGRAPH_\nIztok Geister se je rodil leta 1945 v La\xc5\xa1kem. V dija\xc5\xa1kih letih je v Kranju skupaj z Markom Poga\xc4\x8dnikom in Marjanom Cigli\xc4\x8dem pripravil \xc5\xa1olsko glasilo Plamenica. Objavljene pesmi in risbe so spro\xc5\xbeile hudo reakcijo takratnih lokalnih oblasti v Kranju. Iz sodelovanja treh prijateljev se je leta 1966 razvila konceptualisti\xc4\x8dna skupina OHO (1965\xe2\x80\x931971). Po omenjem glasilu si je nadel nadimek Plamen, s katerim je objavljal svojo avantgardno poezijo. S to je poleg \xc5\xa0alamuna postal eden najvidnej\xc5\xa1ih predstavnikov slovenske neoavantgarde 70. let 20. stoletja. \xc5\xa0tudiral je na Pravni fakulteti v Ljubljani._NEWLINE_V 70. letih 20. stoletja je pisal konkretno poezijo, nato naravoslovno in predvsem ornitolo\xc5\xa1ko esejistiko, in spet poezijo, literarne eseje, radijske igre in prozo. V zadnjih petnajstih letih je objavil sedemnajst knjig, ki so odprle v slovenski besedni umetnosti novo jezikovno in \xc5\xbeanrsko poglavje nekje med esejistiko, prozo in naravoslovjem, tako da njegovo delo pripada vrhu slovenske knji\xc5\xbeevnosti._NEWLINE_Je eden od treh ustanoviteljev (\xc5\xa1e Dare \xc5\xa0ere in Dare Magajna) Dru\xc5\xa1tva za opazovanje in prou\xc4\x8devanje ptic Slovenije (DOPPS). Leta 1969 je prejel Zlato ptico za poezijo, leta 2001 Ro\xc5\xbean\xc4\x8devo nagrado za esej in leta 2004 nagrado Pre\xc5\xa1ernovega sklada za prozo.\n_START_SECTION_\nDela\n_START_PARAGRAPH_\nProzne knjige zadnjih let: Levitve (2001), Pospala po\xc5\xbeelenja (2002) in Mojster zlo\xc5\xbeenih peruti (2003)._NEWLINE_Monografije o naravi: Ljubljansko barje (1995), Nenavadni izleti\xc2\xa0: v slovensko naravo (2003), Se\xc4\x8doveljske soline (2004), Naravni zakladi Brda pri Kranju (2006), za leto 2007 na\xc4\x8drtuje monografijo Narava slovenskih pokrajin.'